
Demult, demult, când navele se mișcau doar cu ajutorul pânzelor, o caravelă făcea comerț, brăzdând oceanele și mările pământului. Zi după zi, anul împrejur, purtată de vânt, ea spărgea valurile pentru a vizita pământuri necunoscute, râvnind să-și vândă cât mai profitabil marfa.

Uite că, într-o zi, pe când se întorcea acasă, o furtună teribilă se abătu asupra navei, spulberându-i velele și catargele. Echipajul se ascunsese în interiorul caravelei, căutând salvare de la valurile uriașe, doar un băiat pe nume Alex nu reușise. Unul dintre valuri îl acoperise, răpindu-l în adâncul mării.

Mult timp a luptat Alex cu apele tulburi, dar, într-un târziu, sleit de puteri, cedă. Din fericire pentru el, o sirenă iubitoare de valuri furtunoase l-a observant la timp. Fără a sta pe gânduri, l-a prins pe băiat de păr și l- a dus în mijlocul furtunii, acolo unde știa ea prea bine că marea e liniștită, iar cerul e senin. După, când furtuna se sfârși, îl duse la malul mării.

